ไฟแนนซ์ทูเดย์
...ตามกำหนดของแบงก์ชาติ ธนาคารพาณิชย์จะต้องเปลี่ยนตู้เอทีเอ็มรองรับบัตรเอทีเอ็มติดชิปให้หมดภายในเดือน มิ.ย.นี้
7 มี.ค. 2559

โดย...ช.ชดา
...ตามกำหนดของแบงก์ชาติ ธนาคารพาณิชย์จะต้องเปลี่ยนตู้เอทีเอ็มรองรับบัตรเอทีเอ็มติดชิปให้หมดภายในเดือน มิ.ย.นี้ ซึ่งตู้เอทีเอ็มของแบงก์ไทยในครึ่งหลังของปีนี้จะเป็น 2 ระบบ ที่ใช้ได้ทั้งแถบแม่เหล็กและชิป 
ตอนนี้แบงก์เล็กที่มีตู้เอทีเอ็มไม่เยอะ อย่าง ธนาคารธนชาต ธนาคารซีไอเอ็มบี ไทย ปรับระบบเอทีเอ็มไปเกือบครบ 100% แล้ว และจะทยอยเชิญลูกค้ามาเปลี่ยนบัตรแต่เนิ่นๆ ส่วนแบงก์ใหญ่มีตู้เอทีเอ็มเป็นหมื่นตู้ ต้องใช้เวลาเปลี่ยนนานกว่า และลูกค้ามีเป็นล้านราย ก็ต้องเริ่มทยอยเปลี่ยนบัตรให้ลูกค้าในเร็วๆ นี้เหมือนกัน
...โปรดทราบว่าแบงก์กรุงศรีเปลี่ยนตัวผู้บริหารที่ดูฝ่ายสื่อสารองค์กร จาก แดน ทาคาโน เป็น พูนสิทธิ์ ว่องธวัชชัย ผู้ช่วยกรรมการผู้จัดการใหญ่ สายงานสื่อสารองค์กร พูนสิทธิ์เข้าร่วมงานกับธนาคารกรุงศรีในปี 2554 ในตำแหน่งผู้จัดการฝ่ายอาวุโส ฝ่ายนักลงทุนสัมพันธ์ ก่อนเติบโตตามสายงานนี้มาถึงปัจจุบัน
...อภิศักดิ์ ตันติวรวงศ์ รมว.คลัง เชิญตัวแทนจากตลาดทุนมาร่วมประชุมพัฒนาตลาดทุนไทยครั้งที่ 2 ที่กระทรวงการคลัง เมื่อวันศุกร์ที่ผ่านมา เป็นหารือในกรอบกว้างๆ ไม่มีเรื่องอะไรสำคัญและโดดเด่นเป็นประเด็นที่น่าสนใจ 
...เดือน พ.ค.นี้ กระทรวงการคลังจะออกพันธบัตรขายตามแผนอีก 5 หมื่นล้านบาท คาดว่ารอบนี้จะให้ดอกเบี้ย 3-4% นำเงินไปใช้ชดเชยขาดดุลงบประมาณปี 2559 และรองรับพันธบัตรไทยเข้มแข็งที่จะหมดอายุในเดือน พ.ค. นี่จะเป็นการออกพันธบัตรครั้งใหม่ หลังจากครั้งแรกออกบอนด์ขายไป 5 หมื่นล้านบาท ที่เพิ่งขายหมดไปเมื่อต้นปีนี้เอง
บทเรียนจากการขายพันธบัตรครั้งที่แล้ว ทำให้คลังจะเพิ่มธนาคารตัวแทนจำหน่ายพันธบัตร จากเดิมที่อนุญาตเพียง 4 ราย คือ ธนาคารกรุงเทพ ธนาคารกรุงไทย ธนาคารกสิกรไทย และธนาคารไทยพาณิชย์เพื่อให้ยอดขายวิ่งเร็วกว่าครั้งก่อนที่ขายนานหลายเดือนกว่าจะหมด
...ตลาดเงินเป็นอนิจจังจริงๆ ค่าเงินเดี๋ยวแข็งเดี๋ยวอ่อน ช่วงนี้เริ่มปรับตัวแข็งค่าขึ้นจากเงินไหลเข้ามาลงทุนในตลาดหุ้น ดันเงินบาทขึ้นลง 35.25-35.60 บาท/เหรียญสหรัฐ และทำท่าว่าจะแข็งค่าต่อเนื่องไปจนถึงสัปดาห์หน้าอีกด้วย